Broj:

Podgorica, 25.03.2025. godine

Klub poslanika Demokratske partije socijalista

Poslanik, g-din Nikola Milović

**POSLANIČKO PITANJE**

Predsjedniče Vlade Spajiću,

Da li se podaci o ekonomskoj aktivnosti na kraju 2024. godine i prva dva mjeseca 2025. godine mogu shvatiti kao javno priznanje Vlade Crne Gore da je vaš populističko-potrošački ekonomski model doživio sunovrat? Da li ovaj ekonomski model vodi Crnu Goru direktno u stanje socijalne nejednakosti, sloma javnih finansija, rušenja turističke destinacije, smanjenja stranih direktnih investicija, daljeg zaduživanja građana i države, povećanje poreza, akciza i drugih nameta prema građanima, povećanja inflacije i podsticanja zabluda svih privrednih subjekata?

**ODGOVOR**

Poštovani poslaniče,

Zahvaljujem na postavljenom pitanju.

Ne sumnjam da ćete ga potkrijepiti kreativnim podacima ali i sami dobro znate da se nijedan sistem ne gradi i ne ruši za godinu. A za trideset se, istini za volju, dalo štošta napraviti. Volio bih da ste se i upola ovako prilježno bavili efektima ekonomske politike vašeg političkog subjekta i njenim epilogom.

Sve u svemu, siguran sam da je bilo posebno teško DPS-u da poveća minimalnu zaradu za cijelih 29 eura (sa 193 na 222) . To je doista epohalan domet jedne ekonomske vizije i nadsve izraz odgovornog odnosa prema građanima.

Ali tako to obično biva – o ekonomskoj politici pitaju nas oni koji su od države Crne Gore napravili državu najveće socijalne nejednakosti u Evropi. Oni koji su, dok su se dičili svojim ekonomskim rezultatima i Crnu Goru nazivali ekonomskim tigrom, u isto vrijeme cijenili da je njihovim građanima dovoljna minimalna plata od 222€. I dok su njihovi prvaci imali kolekciju skupcjenih satova i stanova, ogromna većina građana živjela je ispod granice ljudskog dostojanstva. Radnici opustošenih državnih preduzeća su svoju pravdu dočekali tek danas kada 44. Vlada ispravlja sve nepravde: od Košute, Kombinata aluminijuma, Radoja Dakića i td. I dok je životni standard DPS velikana išao uzlaznom putanjom, naši građani su „uživali benefite“ takve ekonomske politike – nejednakosti.

U prilog svemu tome govore činjenice i brojke koje su neumoljive, pa ću Vas poslaniče Miloviću podsjetiti na iste iako ih kao profesor ekonomije dobro znate:

* Minimalna zarada u Crnoj Gori za vrijeme vladavine Vaše partije porasla je sa 193€ na 222€;
* Prosječna zarada za 10 posljednjih godina mandata vaših vlada povećana je za cijelih 40€;
* Minimalna penzija na kraju vašeg mandata iznosila je 145€.

Svi ovi „impresivni“ rezultati ekonomskog tigra Balkana, ostvareni su na način da ste i tako mizerne zarade i penzije finansirali iz zaduženja sve do 2017. godine kada ste povećali opštu stopu PDV-a na 21%, smanjili zarade u javnoj upravi i zamrzli zapošljavanje u javnom sektoru.

Javni dug u tom periodu je samo rastao, pa je 2011. javni dug iznosio 1,5 milijardi eura ili 45% BDP-a, a na kraju 2020. bio tri puta veći nego 2011. i iznosio 4,4 milijarde ili preko 105% BDP-a.

Da ne govorimo da su u tom periodu prodata ili privatizovana javna preduzeća i građani oštećeni za stotine miliona kroz sumnjive privatizacije, dok su usljed „sive“ ekonomije na tražištu rada mnogi ostali bez zarađene penzije.

Na kraju, našu ekonomsku politiku građani su dobro upoznali kroz programe Evropa sad 1 i 2 jer smo ih predložili i sproveli u korist svih građana nasuprot DPS modelu koji je rasprodajom državne imovine i favorizovanjem privilegovanih grupa stvorio građane prvog i drugog reda.

S poštovanjem, **PREDSJEDNIK**

 **mr Milojko Spajić**